CELEX: 62019TN0001
Language: el
Date: 2019-01-07 00:00:00
Title: Υπόθεση T-1/19: Προσφυγή της 7ης Ιανουαρίου 2019 — CJ κατά Δικαστηρίου της Ευρωπαϊκής Ένωσης

13.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 164/52
            
         
      Προσφυγή της 7ης Ιανουαρίου 2019 — CJ κατά Δικαστηρίου της Ευρωπαϊκής Ένωσης
      (Υπόθεση T-1/19)
      (2019/C 164/56)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: CJ (εκπρόσωπος: Β. Κόλιας, δικηγόρος)
      
         Καθού: Δικαστήριο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να κρίνει αντίθετη προς τις Συνθήκες τη μη ανωνυμοποίηση από το καθού των διαδικαστικών εγγράφων που αναφέρονται ονομαστικώς σε αυτόν και δημοσιεύτηκαν στον παγκόσμιο ιστό από το Γενικό Δικαστήριο και το πρώην Δικαστήριο Δημόσιας Διοίκησης, και επικουρικώς να κρίνει αντίθετη προς τις Συνθήκες την παράλειψη του καθού να καταστήσει μη προσβάσιμες στους παρόχους αναζήτησης στον παγκόσμιο ιστό τις μορφές των εν λόγω εγγράφων που αναφέρονται ονομαστικώς σε αυτόν·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι προσφυγής και κύρια επιχειρήματα
      
      Προς στήριξη της προσφυγής του, ο προσφεύγων προβάλλει δύο λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 20 του Χάρτη των Θεμελιωδών Δικαιωμάτων της Ευρωπαϊκής Ένωσης, και υποστηρίζεται ειδικότερα:
                  
                              —
                           
                           
                              ότι ο προσφεύγων κίνησε δίκες κατά του πρώην εργοδότη του ενώπιον του πρώην Δικαστηρίου Δημόσιας Διοίκησης και του Γενικού Δικαστηρίου·
                           
                        
                              —
                           
                           
                              ότι δημοσιεύτηκαν διαδικαστικά έγγραφα των εν λόγω δικών που αναφέρονταν ονομαστικώς στον προσφεύγοντα και ήταν προσβάσιμα σε παρόχους αναζήτησης στον παγκόσμιο ιστό, όπως η Google·
                           
                        
                              —
                           
                           
                              ότι η δυνατότητα πρόσβασης των εν λόγω παρόχων αναζήτησης διευκολύνει την κατάρτιση προφίλ του προσφεύγοντος από οποιονδήποτε χρήστη του Διαδικτύου ανά τον κόσμο, συμπεριλαμβανομένων των τωρινών και των μελλοντικών εργοδοτών·
                           
                        
                              —
                           
                           
                              ότι η εν λόγω κατάρτιση προφίλ ενέχει τον κίνδυνο διάκρισης σε βάρος του προσφεύγοντος·
                           
                        
                              —
                           
                           
                              ότι το Δικαστήριο της Ευρωπαϊκής Ένωσης έχει αποφασίσει να ανωνυμοποιεί, εξ ορισμού, δημοσιευμένα διαδικαστικά έγγραφα για όλες τις αιτήσεις προδικαστικής αποφάσεως που αφορούν φυσικά πρόσωπα και παραλαμβάνονται μετά την 1η Ιουλίου 2018·
                           
                        
                              —
                           
                           
                              ότι η ανωνυμοποίηση δημοσιευμένων διαδικαστικών εγγράφων για οποιοδήποτε άλλο είδος δικαστικής διαδικασίας δυνάμει των Συνθηκών παραμένει στην απόλυτη εξουσία εκτιμήσεως του δικαστή της Ευρωπαϊκής Ένωσης·
                           
                        
                              —
                           
                           
                              ότι τα φυσικά πρόσωπα που έχουν ανάμειξη στη διαδικασία επί των αιτήσεων προδικαστικής αποφάσεως που υποβάλλονται στο Δικαστήριο μετά την 1η Ιουλίου 2018 και ο προσφεύγων δεν αντιμετωπίστηκαν ισότιμα.
                           
                        
            
                  2.
               
               
                  Με τον δεύτερο λόγο προβάλλεται ότι το Γενικό Δικαστήριο παραβίασε το άρθρο 8 του Χάρτη των Θεμελιωδών Δικαιωμάτων της Ευρωπαϊκής Ένωσης, και υποστηρίζεται ειδικότερα:
                  
                              —
                           
                           
                              ότι ο σκοπός της δημοσίευσης διαδικαστικών εγγράφων είναι, κατά το Δικαστήριο, η «εξασφάλιση της ενημέρωσης των πολιτών και της δημοσιότητας της δίκης»·
                           
                        
                              —
                           
                           
                              ότι προκειμένου να επιτευχθεί ο σκοπός αυτός δεν είναι αναγκαίο να δημοσιεύονται μορφές των διαδικαστικών εγγράφων που κάνουν ονομαστική αναφορά στον προσφεύγοντα ή, επικουρικώς, να καθίστανται αυτές προσβάσιμες στους παρόχους αναζήτησης στον παγκόσμιο ιστό, όπως η Google·
                           
                        
                              —
                           
                           
                              ότι η μη παύση της εν λόγω πρακτικής από το Γενικό Δικαστήριο παραβιάζει τα άρθρα 4, παράγραφος 1, στοιχείο γ', και 5, στοιχείο α', του κανονισμού (ΕΚ) 45/2001 του Ευρωπαϊκού Κοινοβουλίου και του Συμβουλίου (1), και επικουρικώς τα άρθρα 4, παράγραφος 1, στοιχείο γ', και 5, στοιχείο α', του κανονισμού (ΕΕ) 2018/1725 του Ευρωπαϊκού Κοινοβουλίου και του Συμβουλίου (2)
                              
                           
                        
            
         (1)  Κανονισμός (ΕΚ) 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8, 12.1.2001, σ. 1).
      
         (2)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295, 21.11.2018, σ. 39).